– Дзеці любяць казкі. Ім цікава сустракацца з тымі, хто іх стварае. Ведаеце, чароўныя казкі звычайнаму чалавеку прыдумаць няпроста. А вось феі гэта пад сілу. Мне падабаецца, калі сустрэча з дзецьмі – казка сама па сабе. Дарэчы, у гэты час і сама веру ў тое, што я крыху чараўніца. Пераконваюцца ў гэтым і дзеці, калі з дапамогай чароўнай палачкі я адгадваю іх імёны. Я бываю рознай феяй. Зорнай – калі расказваю юным чытачам пра свае касмічныя казкі. Кніжнай – калі запрашаю іх у чароўную краіну фантазій, якая знаходзіцца ў кнігах. Феяй Краіны Сноў – калі мы разам адпраўляемся ў вандроўку па казках, якія сняцца дзецям. А ў сне можа адбыцца ўсё што заўгодна…